**Informatīvais ziņojums par Eiropas Savienības fondu darbības programmas „Izaugsme un nodarbinātība” 6.1.3. specifiskā atbalsta mērķa „Nodrošināt nepieciešamo infrastruktūru uz Rīgas maģistrālajiem pārvadiem un novērst maģistrālo ielu fragmentāro raksturu” 1.kārtas projekta „Salu tilta kompleksa rekonstrukcija” ieviešanu**

1. Informatīvais ziņojums (turpmāk – ziņojums) sagatavots atbilstoši Ministru kabineta 2014.gada 11.marta sēdes protokollēmuma (prot.Nr.16, 38.§.) „Par valsts budžeta jaunajām politikas iniciatīvām 2014., 2015. un 2016.gadam” 13.5.apakšpunktam, saskaņā ar kuru atbalstīta Eiropas Savienības (turpmāk – ES) fondu 2014. - 2020.gada plānošanas perioda darbības programmas „Izaugsme un nodarbinātība” 6.1.3.specifiskā atbalsta mērķa „Nodrošināt nepieciešamo infrastruktūru uz Rīgas maģistrālajiem pārvadiem un novērst maģistrālo ielu fragmentāro raksturu” (turpmāk – SAM) īstenošanas uzsākšana 2014.gada pirmajā pusē.
2. Atbilstoši 2014.gada 11.marta Ministru kabineta sēdē izskatītā informatīvā ziņojuma „Par Eiropas Savienības struktūrfondu un Kohēzijas fonda, Eiropas Ekonomikas zonas finanšu instrumenta, Norvēģijas finanšu instrumenta un Latvijas un Šveices sadarbības programmas apguvi līdz 2013.gada 31.decembrim” 11.nodaļai, ES fondu 2014.-2020.gada plānošanas perioda specifiskā atbalsta mērķa uzsākšanai ierobežotas projektu iesniegumu atlases ietvaros un finansējuma saņēmējs ir tiešās vai pastarpinātās valsts pārvaldes iestāde, atvasināta publiska persona vai cita valsts iestāde, atbildīgajai ministrijai jāizstrādā specifiskā atbalsta mērķa ieviešanas priekšlikums, ko saskaņo ES fondu pagaidu uzraudzības komitejā un pēc priekšlikuma saskaņošanas pagaidu uzraudzības komitejā priekšlikumu informatīvā ziņojuma veidā virza izskatīšanai Ministru kabinetā. Ņemot vērā minēto, Satiksmes ministrija izstrādājusi informatīvo ziņojumu par SAM ieviešanu līdz Ministru kabineta noteikumu par SAM īstenošanu spēkā stāšanās.
3. Par SAM ieviešanu atbildīgā iestāde ir Satiksmes ministrija (turpmāk tekstā – Atbildīgā iestāde).
4. Sadarbības iestādes funkcijas veic Centrālā finanšu un līgumu aģentūra (turpmāk tekstā – Sadarbības iestāde).
5. Projekta īstenotāja funkcijas veic Rīgas dome (turpmāk tekstā – Projekta īstenotājs)
6. Lai nodrošinātu Atbildīgās iestādes, Sadarbības iestādes un Projekta īstenotāja sadarbību, veicot SAM ieviešanu līdz Ministru kabineta noteikumu par SAM īstenošanu spēkā stāšanās, pamatojoties uz Valsts pārvaldes iekārtas likuma 54.panta piekto daļu un 61.pantu un Ministru kabineta 2014.gada 11.marta sēdes protokollēmuma (prot.Nr.16, 38.§.) „Informatīvais ziņojums „Par Eiropas Savienības struktūrfondu un Kohēzijas fonda, Eiropas Ekonomikas zonas finansu instrumenta, Norvēģijas valdības divpusējā finanšu instrumenta un Latvijas un Šveices sadarbības programmas apguvi līdz 2013.gada 31.decemrbim” 13.4.apakšpunktu puses noslēdz sadarbības līgumu.
7. Sadarbības līgums ietver šādus Atbildīgās iestādes, Sadarbības iestādes un Projekta īstenotāja uzdevumus:

6.1. Atbildīgā iestāde veic šādus uzdevumus:

6.1.1. uzaicina Projekta īstenotāju iesniegt projektu priekšlikumu, vienlaikus nosūtot projekta priekšlikuma veidlapu;

6.1.2. organizē SAM projektu priekšlikumu atbilstības informatīvajā ziņojumā noteiktajām atbalsta darbībām un indikatīvajiem projektu priekšlikumu atlases kritērijiem izvērtēšanu un nosūta Sadarbības iestādei informācijai izvērtēšanas komisijas atzinumu 5 (piecu) darba dienu laikā pēc projektu priekšlikumu izvērtēšanas;

6.1.3. nosūta Sadarbības iestādei informācijai finansējuma saņēmēja iesniegtos priekšlikumus un to grozījumus 5 (piecu) darba dienu laikā pēc to izvērtēšanas Atbildīgajā iestādē;

6.1.4. nepieciešamības gadījumā veic projekta priekšlikuma uzraudzības vizītes un uzaicina Sadarbības iestādi tajās piedalīties;

6.1.5. organizē SAM ieviešanas progresa sanāksmes un nepieciešamības gadījumā, uzaicina Sadarbības iestādi tajās piedalīties;

6.1.6. iesaista Sadarbības iestādi tiesību aktu izstrādē, kas nosaka kārtību, kādā īsteno SAM.

6.1.7. informē Sadarbības iestādi un Projekta īstenotāju par 6.1.4.apakšpunktā norādīto pārbaužu slēdzieniem un, ja nepieciešams, par citām konstatētajām atkāpēm un riskiem izmaksu attiecināmībai;

6.1.8. nodrošina, ka pēc tiesību aktu, kas nosaka kārtību, kādā īsteno SAM, spēkā stāšanās un Sadarbības iestādes uzaicinājuma iesniegt projekta iesniegumus saņemšanas, projekta priekšlikums projekta iesniegumu veidā tiek iesniegti izvērtēšanai Sadarbības iestādei tās noteiktajā termiņā.

6.2. Sadarbības iestāde veic šādus uzdevumus:

6.2.1. veic projekta priekšlikuma iepirkumu plānu pārbaudes un nepieciešamības gadījumā pārsūta tos Iepirkumu uzraudzības birojam;

6.2.2. izlases veidā veic projekta priekšlikuma iepirkumu pirmspārbaudes;

6.2.3. nepieciešamības gadījumā izlases veidā veic iepirkuma dokumentācijas norises pārbaudes;

6.2.4. veic Projekta īstenotāja ceturkšņa pārskatu par projektu priekšlikumu īstenošanu izskatīšanu;

6.2.5. nepieciešamības gadījumā veic projekta priekšlikuma uzraudzības vizītes un uzaicina Atbildīgo iestādi tajās piedalīties;

6.2.6. nodrošina komunikāciju ar Projekta īstenotāju un informē Atbildīgo iestādi par 6.2.1., 6.2.2., 6.2.3., 6.2.4. un 6.2.5. punktā norādīto pārbaužu slēdzieniem un, ja nepieciešams, par citām konstatētajām atkāpēm un riskiem izmaksu attiecināmībai.

6.2.7. deleģē Sadarbības iestādes pārstāvi dalībai SAM projekta priekšlikuma atbilstības informatīvajā ziņojumā noteiktajām atbalsta darbībām un indikatīvajiem projekta iesnieguma atlases kritērijiem izvērtēšanas komisijā novērotāja statusā un SAM ieviešanas progresa sanāksmēs;

6.3. Projekta īstenotājs veic šādus uzdevumus:

6.3.1. pēc Atbildīgās iestādes uzaicinājuma iesniegt projekta priekšlikumu, sagatavo un iesniedz Atbildīgajai iestādei izvērtēšanai atbilstoši informatīvajā ziņojumā noteiktajām atbalsta darbībām un indikatīvajiem projekta iesniegumu atlases kritērijiem projekta priekšlikumu, kas noformēts atbilstoši projekta priekšlikuma veidlapai, ko Atbildīgā iestāde nosūta vienlaikus ar aicinājumu iesniegt projekta priekšlikumu;

6.3.2. līdz Eiropas Savienības fondu 2014.-2020.gada plānošanas perioda ieviešanu regulējošo tiesību aktu un Ministru kabineta noteikumu par SAM īstenošanu spēkā stāšanās nodrošina projekta priekšlikuma īstenošanu atbilstoši informatīvā ziņojuma prasībām, 2007.-2013.gada plānošanas perioda ieviešanu regulējošajiem Latvijas Republikas tiesību aktiem un Finanšu ministrijas un Iepirkumu uzraudzības biroja izstrādātajām 2007.-2013.gada plānošanas perioda aktivitāšu ieviešanu regulējošajām vadlīnijām un metodikām.

6.3.3. nodrošina, ka projekta priekšlikuma ietvaros izdevumi tiek veikti saskaņā ar pareizas finanšu pārvaldības principu, ievērojot saimnieciskuma, lietderības un efektivitātes principu;

6.3.4. nodrošina atsevišķu grāmatvedības uzskaiti projekta priekšlikumam;

6.3.5. sagatavo un iesniedz Sadarbības iestādei izskatīšanai projekta priekšlikuma iepirkumu plānus 5 (piecu) darba dienu laikā pēc projekta priekšlikuma atbilstības informatīvajā ziņojumā noteiktajām atbalsta darbībām un indikatīvajiem projektu iesniegumu atlases kritērijiem izvērtēšanas komisijas pozitīva atzinuma saņemšanas, kā arī, ja iepirkuma plānā iekļautā informācija tiek aktualizēta;

6.3.6. nosūta Sadarbības iestādei izskatīšanai ceturkšņa pārskatus par projekta priekšlikuma īstenošanu atbilstoši Ministru kabineta 2009.gada 27.oktobra noteikumu Nr.1238 „Eiropas Savienības fondu ieviešanas uzraudzības un izvērtēšanas kārtība” 1.pielikumā noteiktajai progresa pārskata formai, vienlaikus nosūtot pārskata periodā noslēgto līgumu, to grozījumu, kā arī līgumu izpildes ietvaros veikto izmaiņu aktu kopijas līdz nākamā ceturkšņa pirmā mēneša 15.datumam;

6.3.7. nodrošina Atbildīgās iestādes un Sadarbības iestādes pārstāvjiem pieeju visu ar projekta priekšlikuma īstenošanu saistīto dokumentu oriģināliem, grāmatvedības sistēmai, kā arī projekta priekšlikuma īstenošanas vietai.

1. Atbildīgā iestāde, Projekta īstenotājs un Sadarbības iestāde līdz Eiropas Savienības fondu 2014.-2020.gada plānošanas perioda ieviešanu regulējošo tiesību aktu un Ministru kabineta noteikumu par SAM īstenošanu spēkā stāšanās, ievēro Eiropas Savienības fondu 2014.-2020.gada plānošanas perioda Eiropas Savienības tiesību aktu prasības un 2007.-2013.gada plānošanas perioda ieviešanu regulējošos Latvijas Republikas tiesību aktus un Finanšu ministrijas un Iepirkumu uzraudzības biroja izstrādātās 2007.-2013.gada plānošanas perioda aktivitāšu ieviešanu regulējošās vadlīnijas un metodikas.
2. Ātrāk uzsākamo SAM veic ierobežotas projektu iesniegumu atlases veidā.
3. SAM īstenošanā nav paredzēts iesaistīt sadarbības partnerus.
4. SAM mērķa grupa ir satiksmes dalībnieki.
5. SAM paredzētais kopējais finansējuma apjoms ir 96 709 181 *euro*, t.sk. Kohēzijas fonda finansējums ir 82 202 803 *euro*, Projekta īstenotāja līdzfinansējums 14 506 378 *euro*.
6. Kohēzijas fonda līdzfinansējuma likme nav lielāka par 85% (procenti) no projekta attiecināmo izmaksu kopsummas.
7. Prognozēts, ka pirmajā atlases kārtā, atbilstoši ziņojuma 2.pielikumā ietvertajai informācijai apstiprināmā projekta priekšlikuma īstenošanai 2014.gadā nepieciešamais finansējums ir 4 416 785 euro, savukārt projekta priekšlikuma īstenošanas pabeigšanai 2015.gadā kopējais nepieciešamais finansējuma apjoms ir 5 788 005 euro, 2016.gadā - 1 112 314 euro.
8. Atlikušais SAM pieejamais kopējais finansējums ietver finansējumu turpmākām atlases kārtam pēc MK noteikumu par SAM īstenošanu spēkā stāšanās. Plānotais turpmāko atlases kārtu kopējais finansējuma apjoms ir 85 392 077 *euro*, t.sk. Kohēzijas fonda finansējums ir 72 583 265 *euro*, Projekta īstenotāja līdzfinansējums 12 808 812 *euro*.
9. Projekta iznākuma rādītājs ir rekonstruēto vai izbūvēto tiltu, pārvadu un tuneļu kopējais garums. SAM īstenošanas rezultātā plānots rekonstruēto vai izbūvēt 3.8 km tiltu, pārvadu un tuneļu.
10. SAM rezultāta rādītājs ir vidējā transportlīdzekļa aizkavējuma laika samazinājums. Plānots, ka SAM īstenošanas rezultātā vidējais transportlīdzekļa aizkavējuma laiks samazināsies līdz 2,71 minūtei. 2012.gadā vidējais transportlīdzekļa aizkavējuma laiks bija 3,42 minūtes.
11. SAM atbalstāmās darbības ir Rīgas pilsētas transporta infrastruktūras pārbūve un atjaunošana, nodrošinot integrētas transporta sistēmas veidošanu un pilsētas centrālās daļas atbrīvošanu no tranzīta satiksmes, mazinot maģistrālo ielu fragmentāro raksturu, uzlabojot transporta infrastruktūras tehniskos parametrus un satiksmes drošību, sabiedriskā transporta pārsēšanās centra izbūve Daugavas kreisajā krastā.
12. Projekta izmaksām un to lietderīgumam jābūt pamatotam ar izmaksu un ieguvumu analīzi.
13. Projekta attiecināmās izmaksas:

18.1. tiltu, satiksmes pārvadu, tuneļu (turpmāk tekstā – transportbūves) un ielu būvniecības izmaksas;

18.2. zemes iegādes izmaksas (ja zemes iegāde ir tieši nepieciešama pro­jektā paredzētās būv­niecības īstenošanai (ne vairāk kā 10 % no attiecināmo iz­maksu kopsummas));

18.3. būvlaukuma ierīkošanas un novākšanas izmaksas;

18.4. apbraucamo ielu būvniecība, nojaukšanas un uzturēšanas izmaksas transportbūju un ielu būvniecības laikā;

18.5. ar velosipēdistu un gājēju ceļiem saistītās izmaksas, lai novērstu infrastruktūras pārrāvumus ar nosacījumu, ka minētajām darbībām nav nepieciešama zemes iegāde un tie nedalāmi saistīti ar projekta īstenošanu;

18.6. labiekārtošanas izmaksas (autobusu pieturvietas, apgaismojuma līnijas, apzaļumošana);

18.7. transportbūvju un ielu kompleksam piederošo inženiertīklu būvniecības izmaksas (apgaismojuma līnijas, lietusūdens savākšanas un attīrīšanas iekārtu izbūve atbilstoši tehniskā projekta risinājumam) izmaksas attiecināmas tikai gadījumā, ja tiek nodrošināts sertificēta būvinženiera ekspertīzes atzinums, kurā konstatēts, ka, veicot projekta ietvaros plānotos ieguldījumus noteiktās teritorijās, nav iespējams izvairīties no minētās infrastruktūras bojāšanas vai pārbūves, vienlaikus nepalielinot tās apkalpes jaudu raksturojošos tehniskos parametrus), ne vairāk kā 10 % no attiecināmo izmaksu kopsummas;

18.8. satiksmes drošības aprīkojuma uzstādīšanas un atjaunošanas izmaksas (piemēram, ceļa zīmes, luksofori, signālstabiņi, aizsargbarjeras, gājēju barjeras, vertikālie un horizontālie ceļa apzīmējumi);

18.9. satiksmes vadības aprīkojuma uzstādīšanas un atjaunošanas izmak­sas (piemēram, metereoloģiskās stacijas un satiksmes uzskaites punkti, kas nepieciešami konkrētās transportbūves un ielu posma seguma stāvokļa un slodzes noteikšanai);

18.10. būvdarbu uzraudzības izmaksas un autoruzraudzības izmaksas;

18.11. ceļu drošības audita izmaksas un ekspertīžu izmaksas;

18.12. projektēšanas izmaksas;

18.13. obligātās informācijas un publicitātes pasākumu izmaksas, ciktāl to paredz Eiropas Savienības struktūrfondu un Kohēzijas fonda vadību regulējošie normatīvie akti;

18.14. pasākumu izmaksas vides aizsardzības prasību nodro­šināšanai ciktāl to paredz normatīvo aktu prasības;

18.15. neatgūstamie pievienotās vērtības nodokļa maksājumi;

18.16. izdevumi neparedzētu izmaksu segšanai ne vairāk kā 5% apmērā no kopējo attiecināmo izmaksu summas;

18.17. šī ziņojuma 18.4., 18.5. un 18.6. apakšpunktā minētās izmaksas kopā nepārsniedz 10 procentus no projekta kopējām attiecināmajām izmaksām;

18.18. šī ziņojuma 18.10., 18.11. un 18.12. apakšpunktā minētās izmaksas kopā nepārsniedz 10 procentus no projekta kopējām attiecināmajām izmaksām;

1. SAM ietvaros valsts atbalsts nav paredzēts.
2. Sadarbības iestāde, slēdzot līgumus par projektu īstenošanu, neiekļauj līgumos izpildes rezerves apjomu - 6% no specifiskā atbalsta mērķa attiecināmajām izmaksām. Izpildes rezervi piešķir tikai tiem Darbības programmas „Izaugsme un nodarbinātība” prioritārajiem virzieniem, kuros līdz 2018.gada beigām ir sasniegti starpposma mērķi. SAM starpposma vērtība ir projekta īstenotāja izsludinātie būvniecības iepirkumi.
3. Projekta īstenotājs nodrošina projekta rezultātu ilgtspēja vismaz piecus gadus pēc projekta pabeigšanas.
4. Projekta īstenošanas rezultātā radīto vērtību uzturēšanu projekta īstenotājs nodrošinās ar savlaicīgu uzturēšanas savlaicīgu uzturēšanas un periodiskās nodilušo konstrukciju atjaunošanas plānošanu un finansējuma piešķiršanu šiem darbiem turpmākos 20 gadus pēc projekta īstenošanas.

23. Eiropas Savienības fondu 2007.–2013.gadu plānošanas periodā 3.2.1.3.2.apakšaktivitātes „Satiksmes drošības uzlabojumi Rīgā” ietvaros apstiprināto projektu finansējuma saņēmējs ir Rīgas dome, kas projekta īstenošanas uzdevumus deleģē Rīgas domes Satiksmes departamentam. Ņemot vērā, ka projektu priekšlikumu vadībā iesaistītajam personālam ir ilggadēja pieredze satiksmes un transporta nozarē, tajā skaitā satiksmes infrastruktūras objektu uzturēšanā, projektēšanā un būvniecības organizēšanā un projekta īstenotāja rīcībā ir pietiekošs skaits speciālistu ar autoceļu un tiltu būvinženiera kvalifikāciju, kā arī būvdarbu iepirkums tiks veikts un līgumi ar būvuzņēmējiem tiks slēgti saskaņā ar normatīvo aktu prasībām, kā arī SAM pieļaujamās izmaksas un to apmēri ir noteikti ievērojot Ministru kabineta 2010.gada 9.marta noteikumu Nr.240 „Noteikumi par darbības programmas "Infrastruktūra un pakalpojumi" papildinājuma 3.2.1.3.2.apakšaktivitāti "Satiksmes drošības uzlabojumi Rīgā"" līdzšinējo praksi, uzskatām, ka risks, ka izmaksas, kas projekta priekšlikumā veiktas pirms tā apstiprināšanas, varētu netikt attiecinātas, ir zems.

24. Satiksmes ministrija nekavējoties informēs Ministru kabinetu gadījumā, ja izmaksas, kas projekta priekšlikumā veiktas pirms tā apstiprināšanas, varētu netikt vai netiek attiecinātas no Kohēzijas fonda, sagatavojot attiecīgu informatīvo ziņojumu, kurā norādīts detalizēts apraksts par radušos situāciju un neatbilstības rašanās cēloņiem un finansiālo ietekmi uz valsts budžetu, un sniegs aprakstu par turpmāko iespējamo risinājumu, lai turpinātu attiecīgā projekta īstenošanu. Projekta priekšlikuma turpmākā īstenošana vai tā pārtraukšana notiek, ņemot vērā Ministru kabinetā nolemto.

25. Ņemot vērā minēto, Satiksmes ministrija aicina atbalstīt informatīvajā ziņojumā ietverto SAM priekšlikuma ietvaros paredzēto atbalstāmo darbību īstenošanu pirms projekta iesnieguma apstiprināšanas, neparedzot finansējumu valsts budžeta 80.00.00 programmā „Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai” līdz Darbības programmas "Izaugsme un nodarbinātība" apstiprināšanai Eiropas Komisijā.

26. Noteikt, ka SAM atbalstāmo darbību ietvaros radušās izmaksas var uzskatīt par attiecināmām finansēšanai no Kohēzijas fonda, ja tās atbilst informatīvajā ziņojumā ietvertajām izmaksu pozīcijām un tās ir radušās ne agrāk kā 2014.gada 1.janvārī.

 Satiksmes ministrs A.Matīss

 Valsts sekretārs K.Ozoliņš

05.06.2014. 13:48

1977

O.Stoļarova

67028241, Olga.Stolarova@sam.gov.lv

A.Strods

67028038, Andis.Strods@sam.gov.lv